ฮีโน่ โปรเฟีย

ฮีโน่ โปรเฟีย  เป็นรถบรรทุกแบบหัวเก๋งเหนือเครื่องยนต์ขนาดใหญ่ที่ผลิตโดยฮีโน่มอเตอร์ บริษัทลูกของโตโยต้า มอเตอร์ คอร์ปอเรชัน โดยโตโยต้าถือหุ้นอยู่ 50.1% เปิดตัวใน ค.ศ. 1981 ในตลาดส่งออกส่วนใหญ่ รุ่นนี้เป็นที่รู้จักในชื่อ ฮีโน่ ซีรีส์ 700 ชื่อโปรเฟียถูกใช้เป็นทางการในประเทศญี่ปุ่น และก่อนหน้านี้เคยเป็นที่รู้จักในชื่อ ซูเปอร์ ดอลฟินโปรเฟีย รหัสรุ่นของรถบรรทุกฮีโน่ เอฟ-ซีรีส์ ได้แก่ FN, FP, FR, FS, และ FW ส่วนรหัสรุ่นของรถหัวลากคือ SH และ SS ในประเทศญี่ปุ่น รถบรรทุกรุ่นนี้มีคู่แข่งดั้งเดิมคือ อีซูซุ จีก้า, มิตซูบิชิ ฟูโซ่ ซูเปอร์เกรต และยูดี ควอน
รุ่นก่อนหน้า.
ซูเปอร์ดอลฟิน (ค.ศ. 1981–1992).
เปิดตัวใน ค.ศ. 1981 ซูเปอร์ดอลฟินเป็นรถบรรทุกรุ่นบุกเบิกของฮีโน่ในตลาดรถบรรทุกหนักสำหรับประเทศญี่ปุ่นและส่งออกสู่ต่างประเทศ โดยซูเปอร์ ดอลฟินได้รับการปรับโฉมถึง 7 ครั้งตลอดทศวรรษ 80 จนกระทั่งถึงรุ่นสุดท้ายใน ค.ศ. 1990
ซูเปอร์ดอลฟิน โปรเฟีย (ค.ศ. 1992–2003).
เปิดตัวในเดือนพฤษภาคม ค.ศ. 1992 เป็นการเปลี่ยนโฉมจากซูเปอร์ดอลฟิน ซึ่งเทียบเท่ากับซูเปอร์ดอลฟินรุ่นที่สอง ได้รับการออกแบบใหม่ให้มีสไตล์ตามแบบครูซิงเรนเจอร์ โดยไฟหน้า กระจกประตู และไฟเลี้ยวที่ติดตั้งบนด้านหน้าและประตูห้องโดยสารเป็นแบบเดียวกับที่ใช้ในรุ่นครูซิงเรนเจอร์ที่เปิดตัวไปก่อนหน้านี้
ระบบสตาร์ตเครื่องยนต์แบบวัน-คีย์เป็นอุปกรณ์มาตรฐาน เครื่องยนต์ V8 มีรุ่น F20C, F21C หรือ F17D (กำลัง 330–560 แรงม้า) และเครื่องยนต์ หกสูบเรียงมีรุ่น P11C (230–360 แรงม้า) และ K13C (290–560 แรงม้า) / K13D (270 หรือ 380 แรงม้า)
จุดเด่นของรุ่นช่วงแรกคือกระจังหน้าที่มีสามช่องเรียงกันอยู่ระหว่างไฟหน้าเหมือนรุ่น ZM ยุคหลัง ส่วนตราปีกมีขนาดเล็กลงเล็กน้อยและวางไว้บนกระจังหน้าอย่างเรียบ ๆ นอกจากนี้ยังมีโลโก้ HINO ใหม่ด้วย และยังติดตั้งกระจกไฟฟ้า (รวมถึงกระจกไฟฟ้าแบบเลื่อน) ซึ่งเป็นสิ่งที่หาได้ยากในรถบรรทุกยุคนั้น โดยกระจกฝั่งคนขับเป็นแบบเลื่อนขึ้นลง ส่วนฝั่งผู้โดยสารเป็นแบบเลื่อนซ้ายขวา
สโลแกนในเวลานั้นคือ "เปลี่ยนโฉมเต็มรูปแบบของวัฒนธรรมการขนส่ง" และ "สู่ศตวรรษที่ 21 แห่งโลจิสติกส์" โดยมีนักแสดงชื่อดังอย่างโคจิ ยาคุโชะเป็นพรีเซ็นเตอร์โฆษณา
ในเดือนสิงหาคม ค.ศ. 1992 มีการเพิ่มรุ่นหัวลากกึ่งพ่วงเข้ามา เช่นเดียวกับซูเปอร์ดอลฟิน รถหัวลากนี้มีกระจังหน้าขนาดใหญ่ที่เรียกว่า "trailer grill" อยู่บนฝากระโปรงหน้า
มีการปรับปรุงเล็กน้อยใน ค.ศ. 1994 มีการเพิ่มรุ่น L ซีรีส์ (น้ำหนักรถรวม 22 ตัน / 25 ตัน) เพื่อให้สอดคล้องกับระเบียบการปล่อยไอเสีย ค.ศ. 1994 มีการยกเลิกตราปีกและติดตั้งโลโก้ HINO ใหม่พร้อมกับเครื่องหมาย H และมีการเปลี่ยนกระจังหน้าด้วยเช่นกัน ป้ายชื่อรุ่นที่ประตูถูกเปลี่ยนจากชื่อรถรุ่นไปเป็นชื่อรุ่นรถ เนื่องจากข้อกำหนด KC เครื่องยนต์ V ได้มีการเปลี่ยนแปลงซีรีส์เครื่องยนต์ดังนี้ F17E จาก 300PS (320PS, 350PS) เป็น F20C 330PS (360PS), F20C จาก 315PS เป็น F21C 360PS (390PS, 430PS), V22D จาก 400PS เป็น V20C 380PS, และ V25C จาก 480PS เป็น V26C 520PS ส่วนด้านหลังของไฟหน้า (จากจุดศูนย์กลาง) มีความโค้งมนมากขึ้นกว่ารุ่นก่อนหน้า การเปลี่ยนแปลงนี้ยังเห็นได้เมื่อครูซิงเรนเจอร์ได้รับการปรับปรุงเล็กน้อยและกลายเป็นไรซิงเรนเจอร์ นอกจากนี้ ตั้งแต่จุดนี้เป็นต้นไป ไฟท้ายได้เปลี่ยนจากบริษัท Ichiko เป็น Koito ซึ่งคล้ายกับรถบรรทุกของบริษัทอื่นอีกสามแห่งในญี่ปุ่น
ใน ค.ฯ. 1998 มีการปรับปรุงเล็กน้อย รถมีกระจังหน้าแบบพิเศษบนฝากระโปรงหน้า ส่วนที่มีเครื่องหมาย H ถูกทำให้เป็นสีดำ และมีการติดตรา ABS มีการตั้งค่าไฟหน้าแบบดิสชาร์จ ถุงลมนิรภัยสำหรับคนขับ และ ABS เป็นอุปกรณ์มาตรฐานในทุกรุ่น และตราด้านหน้าเป็นเพียงแค่เครื่องหมาย H หนึ่งในคุณสมบัติเด่นคือกันชนมีไฟตัดหมอก
การออกแบบของรุ่นหัวลากกึ่งพ่วงไม่ได้มีการเปลี่ยนแปลงในครั้งนี้ และยังคงผลิตเกือบจะเหมือนกับรุ่นช่วงกลาง โดยมีการเพิ่มตรา ABS และไฟตัดหมอก ชื่อย่อย "เทราวี" ถูกมอบให้กับรุ่นที่มีน้ำหนักรถรวม 22 ตันและ 25 ตัน คำขวัญคือ "เทราวีเมื่อเกิน 20 ตัน" มีการใช้ระบบฉีดเชื้อเพลิงคอมมอนเรลสำหรับเครื่องยนต์ K13C นอกจากนี้ รุ่น FW แบบ 4 เพลาพื้นต่ำได้รวมยางทั้งหมดของเพลาที่ 1 ให้เป็น 19.5 นิ้วหลังเพลาที่ 2 และเลื่อนตำแหน่งของเพลาที่ 1 ไปยังตำแหน่งเดียวกับรถพื้นสูงที่มีเพลาหน้า 1 เพลา
ใน ค.ศ. 2000 มีการปรับปรุงเล็กน้อย หรือที่เรียกว่า "หน้าเทราวี" กระจังหน้าบนฝากระโปรงหน้ามีสองชั้น และมีการเปลี่ยนเฉพาะกันชนหน้าขนาดใหญ่ที่มีช่องดักอากาศให้เป็นดีไซน์ใหม่ การออกแบบหน้านี้ใช้ร่วมกันในรถบรรทุกสินค้า รถเฉพาะกิจ และรถหัวลาก ไฟเลี้ยวและไฟตัดหมอกรวมอยู่ในโคมเดียวกันบนกันชนหน้าซึ่งมีพื้นฐานมาจากไฟเลี้ยวหน้าของอีซูซุ จีก้าโดยเพิ่มไฟตัดหมอกเข้ามา ดังนั้นรูปร่างภายนอกจึงเหมือนกัน เพื่อให้สอดคล้องกับข้อบังคับการปล่อยมลพิษ ค.ศ. 1999 มือจับประตูเปลี่ยนจากโลหะเป็นเรซิน และมีการติดตั้งระบบเกียร์อัตโนมัติแบบกลไก Pro Shift กันชนขนาดเล็กที่ไม่มีช่องดักอากาศ ซึ่งมักพบในรถบรรทุกดัมพ์และรถโม่ปูน เป็นรุ่นปี 1998–2000 ที่มีไฟตัดหมอกในตัว นอกจากนี้ อุปกรณ์เสริมแชสซีของรถหัวลากมีการเปลี่ยนแปลง โดยตอนนี้มีท่อไอเสียแบบสี่เหลี่ยมและถังลมสามใบ ตั้งแต่ช่วงเวลานี้เป็นต้นไป รถหัวลากจะมาพร้อมกับหลังคาสูงเป็นอุปกรณ์มาตรฐาน (ส่วนหลังคาเตี้ยกลายเป็นตัวเลือกสำหรับรถหัวลาก)
ในเดือนตุลาคม ค.ศ. 2000 มีการจัดแสดงรถ ASV-2 ในงานโตเกียวมอเตอร์โชว์ครั้งที่ 34
มีการปรับปรุงบางส่วนใน .ศ. 2002 และยกเลิกเครื่องยนต์ V ยกเว้นในรถหัวลาก เพื่อให้สอดคล้องกับข้อบังคับด้านเสียงรบกวนใน ค.ศ. 2002 และได้ยกเลิกตัวแสดงความเร็วด้วย
ในเดือนตุลาคม ค.ศ. 2002 มีการจัดแสดงรถ Profia Tractor ASV ในงานโตเกียวมอเตอร์โชว์ครั้งที่ 36
โปรเฟีย.
ในเดือนตุลาคม ค.ศ. 2003 หลังเปลี่ยนโฉมทั้งหมดเป็นครั้งแรกในรอบ 11 ปีครึ่ง จากที่เคยเป็นชื่อรอง ก็ได้เปลี่ยนเป็นโปรเฟียเพียงอย่างเดียวตั้งแต่ครั้งนี้เป็นต้นไป เครื่องยนต์เป็นไปตามข้อบังคับการปล่อยมลพิษระยะสั้นใหม่ และรถทุกคันรวมถึงรถหัวลากใช้เครื่องยนต์เทอร์โบชาร์จแบบอินเตอร์คูลเลอร์หกสูบเรียง รถที่ติดตั้งระบบลดอนุภาคดีเซล (DPR) เป็นอุปกรณ์เสริมจากผู้ผลิตได้รับการรับรองมาตรฐานรถยนต์ดีเซลที่มีการปล่อย PM ต่ำเป็นพิเศษระดับลดลง 85% (★4, ข้อกำหนด PK) คันเร่งและแป้นเบรกเปลี่ยนจากแบบออร์แกนมาเป็นแบบแขวนที่พบได้ทั่วไปในรถยนต์นั่งทั่วไป นอกจากนี้ การจัดเรียงไฟท้ายก็เปลี่ยนไปด้วย โดยไฟแบบสามดวงจะเรียงจากด้านนอกเป็นสีส้ม แดง และแดง (จากเดิมที่เคยเป็นสีแดง ส้ม และแดง) รถที่ติดตั้งไฟท้ายแบบสองดวง เช่น รถหัวลากกึ่งพ่วง ยังคงมีรูปแบบเดิม (สีแดง/ส้มจากด้านนอก) โดยพื้นฐานแล้ว รถทุกคันจะติดตั้งหัวเก๋งแบบยกสูง และการออกแบบก็อิงจากลักษณะนี้ อย่างไรก็ดี สำหรับรถบรรทุกถัง รถดับเพลิง และรถบรรทุกรถยนต์ที่ต้องการความสูงของหัวเก๋งโดยรวมต่ำ สามารถสร้างเป็นหัวเก๋งแบบต่ำได้โดยการถอดตัวรองที่กันชนและบังโคลนใต้ประตูออก
มีเบาะที่นั่งคนขับสามประเภท และสามารถเลือกได้ตามประเภทรถ ได้แก่ เบาะมาตรฐาน เบาะแบบถุงลม และเบาะประสิทธิภาพสูงจากบริษัท ISRINGHAUSEN ของเยอรมนี (ได้รับอนุญาตจาก Tachi-S)
ในเดือนตุลาคม ค.ศ. 2004 ได้จัดแสดงรถหัวลาก ASV ในงานโตเกียวมอเตอร์โชว์ครั้งที่ 38
ในเดือนธันวาคม ค.ศ. 2005 ได้ออกรุ่นสอดคล้องกับข้อบังคับการปล่อยมลพิษ ค.ศ. 2005 (ข้อบังคับปล่อยมลพิษระยะยาวใหม่) (ที่ใช้เครื่องยนต์ E13C)
ในเดือนมกราคม ค.ศ. 2006 เพิ่มระบบเบรกช่วยลดความเสียหายจากการชนท้ายคันแรกของโลกสำหรับรถบรรทุกหนักในบางรุ่น
ในเดือนมิถุนายน ค.ศ. 2006 ออกรุ่นผ่านมาตรฐานค่าประสิทธิภาพการใช้เชื้อเพลิงสำหรับยานยนต์หนัก ค.ศ. 2015
ในเดือนเมษายน ค.ศ. 2007 เครื่องยนต์ของรถที่ติดตั้งเครื่องยนต์ P11C ได้เปลี่ยนเป็นเครื่องยนต์ A09C ที่พัฒนาขึ้นใหม่เพื่อปฏิบัติตามข้อบังคัลการปล่อยมลพิษ ค.ศ. 2005 อย่างสมบูรณ์ นอกจากนี้ VSC (ระบบควบคุมการทรงตัวรถยนต์อิเล็กทรอนิกส์) ยังมีให้เลือกเป็นอุปกรณ์เสริมจากผู้ผลิตสำหรับรถหัวลาก
ในเดือนตุลาคม ค.ศ. 2007 จัดแสดงรถหัวลาก ASV ในงานโตเกียวมอเตอร์โชว์ครั้งที่ 40
ในเดือนเมษายน ค.ศ. 2014 มีการปรับปรุงระบบควบคุมเครื่องยนต์และเพิ่มฟังก์ชันการขับขี่แบบเฉื่อย "E-COAST" สำหรับรถที่ติดตั้ง Proshift 12 ทำให้ "รถที่ผ่านมาตรฐานค่าประสิทธิภาพการใช้เชื้อเพลิง ค.ศ. 2015 + 5%" ยกเว้นบางรุ่น นอกจากนี้ ยังมีการเพิ่มประสิทธิภาพของอุปกรณ์ความปลอดภัย โดยเพิ่มฟังก์ชันช่วยป้องกันการชนท้ายจากรถคันหน้าสำหรับระบบความปลอดภัยก่อนการชน มีการปรับปรุงความแม่นยำของระบบเตือนการออกนอกเลน (เป็นอุปกรณ์มาตรฐาน) และปรับปรุงความแม่นยำของ Driver Monitor <ระบบแจ้งเตือนโดยการตรวจจับการหลับตาหรือทิศทางของใบหน้า> (เป็นอุปกรณ์มาตรฐาน) รวมถึงการติดตั้งระบบตรวจสอบสมดุลซ้าย/ขวาเพื่อวัดการเอียงของรถพ่วง (เป็นอุปกรณ์มาตรฐานสำหรับรุ่นใช้ในทะเล) และการปรับปรุงฟังก์ชันการลดเกียร์อัตโนมัติของ Proshift 12
รุ่นนี้ได้ถูกนำไปจัดแสดงที่งานโตเกียวออโตซาลอนในเดือนมกราคม ค.ศ. 2015 ในเดือนกุมภาพันธ์ ได้นำไปจัดแสดงที่งานโอซากะออโตเมสเซอและจัดแสดงร่วมกับดูโทร่ X (จัดแสดงในงานทั้งสองนี้ใน ค.ศ. 2016 และ 2017 ด้วย)
ในเดือนตุลาคม ค.ศ. 2015 ได้จัดแสดงโปรเฟีย ไฮบริดที่งานโตเกียวมอเตอร์โชว์ครั้งที่ 44
รุ่นที่ 3.
ฮีโน่ โปรเฟีย รุ่นใหม่เปิดตัวในเดือนเมษายน ค.ศ. 2017 พร้อมการออกแบบใหม่โดยอิงจากฮีโน่ เรนเจอร์ รุ่นที่ 6 และมาพร้อมกับระบบวินิจฉัยข้อบกพร่องของรถ (On Board diagnostics system - J-OBDII) นอกจากนี้ยังมีระบบเตือนการชนล่วงหน้าและระบบตรวจวัดแรงดันลมยางให้เลือกใช้ด้วย
เครื่องยนต์สำหรับรุ่นนี้คือ A09C ขนาด 8.9 ลิตร และ E13C ขนาด 12.9 ลิตร พร้อมระบบเกียร์ Proshift 12 สปีด
ได้รับรางวัล Good Design Award ใน ค.ศ. 2017